*A határozati javaslatok elfogadásához*

*a Mötv. 50. § alapján* ***minősített*** *többség szükséges,*

*az előterjesztés* ***nyilvános ülésen tárgyalható****!*

*254. számú előterjesztés*

Bátaszék Város Önkormányzata Képviselő-testületének 2016. november 30-án,

 15,00 órakor megtartandó ülésére

*A Dél-Tolna Aqua Ivóvízminőség Javító Önkormányzati Társulás megszüntetése*

|  |
| --- |
| **Előterjesztő:** dr. Bozsolik Róbert polgármester**Készítette:** dr. Kovács Martina jogi referens **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:** PGB 2016. november 29. |

**Tisztelt Képviselő-testület!**

A Dél-Tolna Aqua Ivóvízminőség Javító Önkormányzati Társulást (a továbbiakban: Társulás) tíz települési önkormányzat (Bátaszék, Decs, Alsónána, Alsónyék, Báta, Őcsény, Pörböly, Sárpilis, Szálka, Várdomb) képviselő-testülete határozatlan időre hozta létre a térség közműves ivóvíz-ellátási feladatainak korszerű, hatékonyabb és célszerűbb megoldása érdekében, mint közös cél megvalósítására és a közös érdekérvényesítés elősegítése jegyében.

A Társulás, mint kedvezményezett, az Új Széchenyi Terv Környezet és Energiahatékonysági Operatív Program keretében megvalósította a KEOP-1.3.0./2F/09-2010-0025 azonosítószámú, Dél-Tolna Aqua Projekt, kétcentrumú víztermelő és tisztító berendezésre épülő kistérségi rendszer c. projektet, mely 2016. május 5-én befejezettnek minősült.

A projekt befejezésével a továbbiakban nem szükséges a társulási forma fenntartása, azaz a Társulás megszüntethető, és helyette a projektben résztvevő, a Társulás tagönkormányzatai részére egy együttműködési megállapodás (konzorciumi megállapodás) köthető. Ennek lényege, hogy egyértelműen rögzítse a tulajdonviszonyokat az önkormányzatok között és egyetemleges felelősséget írjon elő számukra a támogatási szerződésben rögzített kötelezettségek teljesítésére, továbbá szükséges rögzíteni a projekt fenntartása kapcsán felmerülő feladatokat és kötelezettségeket és azt, hogy a feladatok kapcsán ki a felelős. Az önkormányzatoknak ki kell jelölniük egy gesztor önkormányzatot, aki a támogatóval a kapcsolatot tartja a fenntartási időszak alatt – a gesztor szerepét Bátaszék Város Önkormányzata vállalná magára tekintettel arra, hogy mint székhelytelepülés, jelenleg is ellátja a Dél-Tolna Aqua Projekttel kapcsolatos feladatokat. A tagönkormányzatok között létrejövő konzorciumi megállapodás a Támogatási Szerződés mellékletét képezi, a korábbi társulási megállapodás helyébe lép.

A társulási megállapodás XII. fejezet b) pontja alapján a társulás megszűnik, ha a társulás tagjai az Mötv. 88. § (2) bekezdés szerinti többséggel azt elhatározzák. Az Mötv. 88 §-a, ill. 91. §-a a társulás megszüntetéséről, megszűnéséről az alábbiak szerint rendelkezik:

*„88. § (1) A társulást a helyi önkormányzatok képviselő-testületei írásbeli megállapodással hozzák létre. A megállapodást a polgármester írja alá.*

 ***(2) A társulásban részt vevő*** *képviselő-testületek* ***mindegyikének minősített többséggel hozott döntése szükséges*** *a társulási megállapodás jóváhagyásához, módosításához vagy* ***a társulás megszüntetéséhez.”***

*„91. §* ***A társulás megszűnik:***

*a) ha a megállapodásban meghatározott időtartam eltelt, vagy törvényben szabályozott megszűnési feltétel megvalósult;*

***b) ha a társulás tagjai a 88. § (2) bekezdés szerinti többséggel azt elhatározzák;***

*c) a törvény erejénél fogva;*

*d) a bíróság jogerős döntése alapján.”*

A projekt során létrejött vagyont a támogató által meghatározott időpontig, azaz 2016. december 31. napjáig aktiválni kell. Tekintettel arra, hogy az aktiválást végző személyre vonatkozóan korlátozó szabályozás nincs, az aktiválásra az ellátásért felelős önkormányzatoknál is sor kerülhet (e tekintetben sem szükséges a Társulás további fenntartása). Az aktiválásról az azt követő első projekt fenntartási jelentésben (2017. május 06. napjáig) kell beszámolni.

A víziközmű-szolgáltatásról szóló 2011. évi CCIX. törvény (a továbbiakban: Vksztv.) 8. § (1) bekezdése szerint, amennyiben a víziközmű nem állami vagy önkormányzati beruházásban jön létre, a beruházó a víziközmű tulajdonjogát a víziközmű üzembe helyezésének időpontjában köteles az ellátásért felelősre átruházni, és a víziközmű-üzemeltetési jogviszonyra vonatkozó szerződést az ellátásért felelős köti meg a víziközmű-szolgáltatóval. A Vksztv. szabályai szerint az önkormányzatot illetik az ellátásért felelős jogai, és terhelik annak kötelezettségei. A Vksztv. 15. § (2) bekezdése értelmében a víziközmű-szolgáltatási ágazati tevékenység végzéséhez szükséges víziközmű-üzemeltetési jogviszony az ellátásért felelős és a víziközmű-szolgáltató között létrejött, Magyar Energetikai és Közmű-szabályozási Hivatal által jóváhagyott vagyonkezelési szerződésen, koncessziós szerződésen, vagy bérleti-üzemeltetési szerződésen alapul. A rendelkezések értelmében a Társulást alkotó önkormányzatok, mint ellátásért felelősek, külön-külön kötelesek megkötni a fent nevezett szerződések valamelyikét a víziközmű-szolgáltatóval az üzemeltetési engedély megszerzését követően.

Kérem a tisztelt képviselő-testületet az előterjesztés megtárgyalására és a határozati javaslat elfogadására.

**H a t á r o z a t i j a v a s l a t :**

**Dél-Tolna Aqua Ivóvízminőség Javító Önkormányzati Társulás megszüntetésével kapcsolatos döntések**

Bátaszék Város Önkormányzatának Képviselő-testülete

a) egyetért a Dél-Tolna Aqua Ivóvízminőség Javító Önkormányzati Társulás 2016. december 31. napjával történő megszüntetésével, az erről szóló, a határozat melléklete szerinti megállapodást elfogadja.

b) egyetért azzal, hogy a KEOP-1.3.0./2F/09-2010-0025 azonosítószámú, Dél-Tolna Aqua Projekt, kétcentrumú víztermelő és tisztító berendezésre épülő kistérségi rendszer c. projekt fenntartási időszaka alatt (2016. május 06. napjától 2021. május 05. napjáig) a Dél-Tolna Aqua Ivóvízminőség Javító Önkormányzati Társulás feladatait konzorcium vezetőként ellássa, és az erről szóló konzorciumi megállapodást elfogadja.

c) felhatalmazza a polgármestert a társulást megszüntető megállapodás, valamint a konzorciumi megállapodás aláírására.

d) felhívja a jegyzőt, mint a munkaszervezet vezetőjét, hogy a megszüntető megállapodást továbbítsa a Magyar Államkincstár Tolna Megyei Igazgatósága részére a Társulás törlésének törzskönyvi nyilvántartásban történő átvezetése érdekében.

e) felhívja a jegyzőt, hogy készítse el a társulás tekintetében az éves költségvetési beszámolót (záró beszámoló), és küldje meg a Kincstárhoz.

f) felhívja továbbá a jegyzőt, hogy a KEOP-1.3.0./2F/09-2010-0025 azonosítószámú, Dél-Tolna Aqua Projekt, kétcentrumú víztermelő és tisztító berendezésre épülő kistérségi rendszer c. projekt tekintetében a társulás megszűnéséről értesítse az illetékes szerveket, továbbá az aláírt konzorciumi megállapodást küldje meg a Nemzeti Fejlesztési Minisztériumnak, mint támogatónak.

Határidő: 2016. december 31.

Felelős: dr. Bozsolik Róbert polgármester

Kondriczné dr. Varga Erzsébet jegyző

Határozatról értesül: Magyar Államkincstár

 Nemzeti Fejlesztési Minisztérium,

 Társulásban részt vevő önkormányzatok,

 Bátaszéki KÖH pénzügyi iroda,

 irattár